Graad 1-juffrou dood aangetref | Maroela Media
'n 24-jarige graad 1-juffrou is Donderdagoggend dood aangetref in haar woonstel in Virginia in die Vrystaat.
'n Familievriend en bure het omstreeks 08:00 op Kay-Leen Peterson se liggaam afgekom. Sy was 'n juffrou by een van die laerskole in Virginia, het sers. Mamello Mokhuoane, woordvoerder van die polisie, gesê.
"Kay-Leen se familie in Bloemfontein was besorg toe hulle haar nie op haar selfoon in die hande kon kry nie. Haar kollegas by die skool het ook vir die familie gesê sy het nie Woensdag by die werk opgedaag nie," het Mokhuoane verduidelik.
Die polisie en nooddienste is na die toneel ontbied. Sy is op die toneel dood verklaar. Die polisie ondersoek 'n saak van moord.
"'n Voorlopige ondersoek het die polisie na Seloja, Meloding gelei waar Kay-Leen se motor, 'n swart Renault Clio, aangetref is. Die polisie het leidrade opgevolg en 'n 21-jarige is ondervra. Die polisie se ondersoek duur voort."